โบรกฯชู 4 หุ้นเด็ดเก็งเป็นเป้าต่างชาติกลับมาซื้อ!
บล.ซีไอเอ็มบี (ประเทศไทย) ชู 4 หุ้นเด็ดเก็งเป็นเป้าต่างชาติกลับมาซื้อ! KBANK (ราคาเป้าหมาย 230 บาท), ADVANC (278 บาท), SCC (659 บาท) และ PTTGC (84 บาท)
15 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (15 ต.ค.) ว่า แม้ว่านักลงทุนต่างประเทศจะพลิกกลับมาขายสุทธิเป็นวันที่ 2 ติดต่อกันในรอบ 7 วัน รวม 1 พันล้านบาท หลังทิศทางค่าเงินบาทอ่อนค่าลงในช่วง 1-2 วันที่ผ่านมา แต่ล่าสุดเช้านี้ค่าเงินบาทกลับมาแข็งค่าขึ้นมาที่ระดับ 35.16 บาท/ดอลลาร์ ซึ่งเป็นการแข็งค่าขึ้น 3.6% นับจากต้นเดือนที่ผ่านมาที่ค่าเงินบาทอ่อนค่าลงไปมากที่สุดในรอบ 6 ปี 7 เดือนที่ระดับ 36.469 บาท/ดอลลาร์ และเป็นระดับที่แข็งค่ามากที่สุดในรอบ 2 เดือน
ทำให้ประเมินว่านักลงทุนต่างประเทศอาจจะชะลอการขายสุทธิลงในวันนี้และอาจจะกลับมาซื้อสุทธิหรือทำการ short covering หุ้นที่มีการขายล่วงหน้าไปก่อนหน้านี้ โดยในช่วง 1 เดือนที่ผ่านมาหุ้นที่ถูกขาย short ออกมามากที่สุด 10 อันดับแรกได้แก่ 1. PTT (มูลค่าการขาย short 2,131ล้านบาท), 2. KBANK (1,853 ล้านบาท), 3. PTTEP (1,463 ล้านบาท), 4. ADVANC (1,190 ล้านบาท), 5. SCC (1,113 ล้านบาท), 6. KTB(1,101 ล้านบาท), 7. TRUE (990 ล้านบาท), 8. CPF (852 ล้านบาท), 9. PTTGC (829 ล้านบาท) และ 10. SCB (728 ล้านบาท)
โดยในหุ้นกลุ่มดังกล่าวมีบริษัทที่ทาง CIMBS ให้คำแนะนำ ซื้อ อยู่ 4 บริษัท ซึ่งน่าจะเป็นเป้าหมายการเข้าซื้อกลับของนักลงทุนต่างประเทศ ประกอบด้วย ธนาคารกสิกรไทย จำกัด (มหาชน) หรือ KBANK (ราคาเป้าหมาย 230 บาท), บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC (278 บาท), บริษัท ปูนซิเมนต์ไทย จำกัด(มหาชน)  หรือ SCC (659 บาท) และบริษัท พีทีที โกลบอล เคมิคอล จำกัด (มหาชน) หรือ PTTGC (84 บาท)
 
 
*อนึ่ง ข้อมูลที่มีการนำเสนอข้างต้นเป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่านไม่ว่าจะเกิดจากการอ่านบทความในเอกสารนี้หรือไม่ก็ตามล้วนเป็นผลจากการใช้วิจารณญาณของผู้อ่าน